MT809B - Axudas económicas para paliar os danos producidos polo lobo - Sede Electrónica - Xunta de Galicia\nMT809B - Axudas económicas para paliar os danos producidos polo lobo\nEn prazo: 12/01/2021 - 02/11/2021\nEsta orde ten por obxecto establecer as bases reguladoras dunha liña de axudas a favor das persoas físicas ou xurídicas titulares de explotacións gandeiras afectadas polos ataques do lobo ás reses das súas explotacións, coa finalidade de compensar os danos ocasionados no seu gando, e proceder á súa convocatoria para o ano 2021 (código de procedemento MT809B).\nEsta orde comprende as axudas para os danos producidos polo lobo que se comuniquen desde o 1 de outubro de 2020 ata o 30 de setembro de 2021.\n1. Nas vinte e catro horas seguintes ao ataque no caso de gando en réxime intensivo e de tres (3) días no caso de gando en réxime semiextensivo ou extensivo, as persoas propietarias das reses deberán poñelo en coñecemento da Consellería de Medio Ambiente, Territorio e Vivenda mediante unha chamada, no horario hábil, ao teléfono 012, na cal se lles facilitará un código que servirá para acreditar a chamada e identificar o expediente.\nO horario hábil de atención telefónica é desde as 8.00 ata as 20.00 horas, de luns a venres, e desde as 8.00 ata as 17.30 horas, os sábados.\nPara os danos constatados entre as 17.30 horas dos sábados e as 8.00 horas dos luns, a comunicación da constatación do ataque realizarase nas vinte e catro horas seguintes contadas desde as 20.00 horas do domingo.\nOs animais mortos non poderán ser manipulados para non obstaculizar o labor investigador dos/as axentes que se despracen ao lugar para valorar os feitos e elaborar a correspondente acta. Para isto, tomaranse as medidas oportunas para evitar, no posible, a alteración do escenario do acto de depredación, evitando en todo caso o seu traslado do lugar dos feitos.\nOs animais feridos poderán ser atendidos por persoal veterinario coa menor manipulación posible co obxecto de non entorpecer o labor investigador.\n2. A partir do 1 de outubro de 2021 poderán realizarse comunicacións por danos de lobo de acordo co establecido nos parágrafos anteriores e a concesión de axudas quedará condicionada a unha nova convocatoria no ano 2022.\n1. Poderanse acoller a estas axudas as persoas físicas ou xurídicas titulares de explotacións gandeiras do tipo de gando que se especifica no anexo I e que fose afectado por ataques de lobos dentro da comunidade autónoma.\n2. Non poderán obter a condición de persoas beneficiarias das axudas previstas nesta orde aquelas en que se produza algunha das circunstancias recollidas no artigo 10.2 da Lei 9/2007, do 13 de xuño, de subvencións de Galicia, ou as persoas beneficiarias propietarias de gando vacún leiteiro naqueles casos en que se poida demostrar unha clara desatención na protección dos animais contra os ataques do lobo, agás no caso de gando vacún leiteiro que, por prescrición facultativa veterinaria, deba permanecer fóra das instalacións gandeiras e que, téndose adoptado as adecuadas medidas de protección, sexa afectado por ataques de lobo.\n1. O gando danado polo que se solicita a axuda deberá cumprir cos seguintes requisitos:\na) Pertencer a unha persoa física ou xurídica titular dunha explotación gandeira inscrita na sección correspondente segundo o tipo de gando no Rexistro Xeral de Explotacións Gandeiras de Galicia.\nb) O gando bovino, ovino e cabrún deberá cumprir cos requisitos sanitarios establecidos nos programas de control, vixilancia e erradicación de enfermidades que poden afectar as especies gandeiras de acordo coa normativa aplicable para o efecto.\nNo caso do gando porcino, deberá pertencer á raza Celta e cumprir cos requisitos sanitarios establecidos no Real decreto 599/2011, do 29 de abril, polo que se establecen as bases do Plan de vixilancia sanitaria do gando porcino, e no Real decreto 360/2009, do 23 de marzo, polo que se establecen as bases do Programa coordinado de loita, control e erradicación da enfermidade de Aujeszky.\nc) Estar identificado de acordo coa normativa aplicable para o efecto e, no caso de gando porcino de raza Celta, deberán estar identificados individualmente e estar inscritos no Libro xenealóxico da raza.\n2. As persoas beneficiarias deberán cumprir coas obrigas establecidas no artigo 11 da Lei 9/2007, do 13 de xuño, de subvencións de Galicia, e non estar incursas en ningunha das circunstancias previstas no seu artigo 10.\nR/ Paseo, 18\nTeléfono: 988386569/ 988386032\nTeléfono: 986805097/ 986805459\nTeléfono: 981184539/ 981185988\nTeléfono: 981546094/ 981546087\nTeléfono: 982294393/ 982294894\nOrde do 16 de decembro de 2020 pola que se establecen as bases reguladoras das axudas para paliar os danos producidos polo lobo e se convocan para o ano 2021 (DOG nº 5 do 11 de xaneiro de 2021).\nExtracto da Orde do 16 de decembro de 2020 pola que se establecen as bases reguladoras das axudas para paliar os danos producidos polo lobo e se convocan para o ano 2021 (DOG nº 5 do 11 de xaneiro de 2021).\nOrde do 15 de marzo de 2021 pola que se modifica a Orde do 16 de decembro de 2020 pola que se establecen as bases reguladoras das axudas para paliar os danos producidos polo lobo e se convocan para o ano 2021 (DOG nº 54 do 22 de marzo de 2021).\na) Para os danos comunicados entre o 1 de outubro de 2020 e a entrada en vigor desta orde, o prazo de presentación será dun mes contado a partir da entrada en vigor desta orde.\nÉ requisito imprescindible que se comunicase previamente o ataque do xeito e no prazo previsto na Orde do 20 de decembro de 2019 pola que se establecen as bases reguladoras das axudas para paliar os danos producidos polo lobo e se convocan para o ano 2020.\nb) Para os danos ocasionados a partir da entrada en vigor desta orde o prazo de presentación será de 1 mes contado desde o día seguinte ao da comunicación do dano.\n1. As solicitudes presentaranse preferiblemente por vía electrónica a través do formulario normalizado dispoñible na sede electrónica da Xunta de Galicia, https://sede.xunta.gal (código de procedemento MT809B).\nA presentación electrónica será obrigatoria para as persoas xurídicas, as entidades sen personalidade xurídica, as persoas traballadoras autónomas e as persoas representantes dunha das anteriores.\nDe conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas obrigadas á presentación electrónica presenta a súa solicitude presencialmente, requirirase para que a emende a través da súa presentación electrónica. Para estes efectos, considerarase como data de presentación da solicitude aquela na que foi realizada a emenda.\n2. A solicitude de axuda, segundo o modelo do anexo II desta orde (código do procedemento MT809B) inclúe as seguintes declaracións da persoa solicitante:\na) Se a persoa titular é unha persoa xurídica, acordo do órgano competente desta polo que se aprobou a solicitude desta axuda.\nb) Cando se actúe en nome doutra persoa, física ou xurídica, deberase acreditar a representación legal con que se actúa e, ademais, o acordo das persoas partícipes para solicitar a axuda. Cando se trate dunha comunidade de bens, ademais, acreditarase que o acordo foi tomado pola maioría dos seus membros e o réxime de participación de cada un deles na dita comunidade. Cando se trate dunha comunidade de montes veciñais en man común, o acordo deberá estar tomado en asemblea e acreditado mediante acta ou certificación da persoa que exerza as funcións de secretaría.\nc) No caso da persoa representante, e de acordo co artigo 5.4 da Lei 39/2015, do 1 de outubro, do procedemento administrativo común das administracións públicas, deberá acreditar esa representación mediante algún dos seguintes medios de acreditación:\ni. Por calquera medio válido en dereito que deixe constancia fidedigna (poder notarial, representación legal, copia de escrituras ou poder onde se acredite a representación legal...).\nii. Mediante apoderamento apud acta efectuado por comparecencia persoal ou comparecencia electrónica na correspondente sede electrónica, ou a través da acreditación da súa inscrición no rexistro electrónico de apoderamentos da Administración pública competente.\na) No caso de animais feridos ou da aplicación da eutanasia, a factura dos gastos veterinarios segundo o especificado no artigo 6, puntos 2 e 3.\nA presentación electrónica será obrigatoria para os suxeitos obrigados á presentación electrónica da solicitude. Se algunha destas persoas presenta a documentación complementaria presencialmente, requirirase para que a emende a través da súa presentación electrónica. Para estes efectos, considerarase como data de presentación aquela en que foi realizada a emenda.\nNo caso de que algún dos documentos que se presente de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a presentación destes de forma presencial dentro dos prazos previstos e na forma indicada no parágrafo anterior. A información actualizada sobre o tamaño máximo e os formatos admitidos pode consultarse na sede electrónica da Xunta de Galicia.\nA sede electrónica da Xunta de Galicia permite ás persoas interesadas realizar trámites electrónicos, con posterioridade ao inicio do expediente, accedendo á Carpeta cidadá da persoa interesada. Cando as persoas interesadas non resulten obrigadas á presentación electrónica tamén poderán realizarse os ditos trámites presencialmente en calquera dos lugares e rexistros establecidos na normativa reguladora do procedemento administrativo común.\ng) Inscrición no Rexistro Xeral de Explotacións Gandeiras de Galicia.\nh) Identificación da res afectada, o estado sanitario e toda a información necesaria para poder valorar o cumprimento das exixencias legais que afectan o gando conforme a lexislación vixente.\ni) No caso de ataque ao gando porcino Celta, inscrición no Libro xenealóxico da raza.\n1. No caso de que as persoas interesadas se opoñan á consulta, deberán indicalo no recadro correspondente habilitado no formulario correspondente e achegar os documentos.\nEn cumprimento da Lei xeral tributaria solicitarase o consentimento expreso da persoa interesada para realizar a consulta nos seguintes servizos interoperables da AEAT:\na) NIF da entidade solicitante para as persoas xurídicas.\n1. Excepcionalmente, no caso de que algunha circunstancia imposibilite a obtención dos citados datos poderase solicitar ás persoas interesadas a presentación dos documentos correspondentes.\n2020/1 2018/2 2018/1\n13/01/2021 - 15/02/2021\n12/01/2021 - 10/11/2021\nAxudas económicas para paliar os danos producidos polo xabaril nos cultivos agrícolas.


O BNG propón que na contratación pública haxa unha “cláusula de igualdade” - POLÍTICA - Sermos Galiza - Diario de intereses galegos\nRedacción 14 febreiro 2019 16:56 h.\nSantiago acolleu esta quinta feira un encontro de cargos institucionais e políticos do BNG , unha xuntanza na que se promoveu que os concellos onde hai liderado nacionalista son municipios “ aliados das mulleres”.\nA portavoz nacional, Ana Pontón, chamou a plantar cara ante o discurso “neomachista” da man da dereita españolista. “Queren facer negacionismo da violencia de xénero, queren a volta das mulleres ao fogar”, recalcou. Ante este escenario involucionista Pontón pideu ás mulleres “rebelarse” aproveitando as datas do 8 de marzo e os comicios do 26 de maio.\nA líder nacionalista avanzou que o Bloque apoiará a manifestación así como a folga laboral e de servizos prevista para o 8M, e de cara aos comicios locais, avanzou propostas do programa electoral a favor da igualdade. Entre elas, evitar que nin un só euro público se destine a empresas que discriminan ou precarizan ás mulleres.\nAsí, explicou, a través dunha cláusula de igualdade na contratación pública, o BNG propón asumir “unha contratación pública responsábel que garanta valores como a dignidade do traballo, a igualdade de xénero e o respecto polos dereitos fundamentais. A Administración debe dar exemplo”, subliñou Pontón. Para iso, avanzou, estableceranse criterios para que a través da contratación publica se promova a igualdade con plans específicos nas empresas, medidas que favorezan a conciliación, representación equilibrada de mulleres nos cadros de persoal ou apostando por dar estabilidade ao emprego feminino.


Celebrouse tamén o XV Encontro das confrarías Gastronómicas e Enófilas.\nPortugal, país presente desde a primeira edición de Xantar quixo estar tamén moi presente nesta edición especial 20ª aniversario. A cooperación transfronteiriza que marcou sempre este salón, coa presenza desde a primeira edición de cámaras municipais como a de Vila Real ou Braga, viuse reforzada coa aposta da Entidade de Turismo Porto e Norte por este salón. De feito, o seu recentemente elixido presidente (desde o pasado martes), Luís Pedro Martins, elixiu Xantar como o seu primeiro acto oficial e para resaltar a importancia do turismo de proximidade. Cabe destacar que nesta edición de Xantar participan como expositores máis de 30 cámaras municipais do Norte de Portugal ás que hai que sumar a de Azores, ademais dos restaurantes que ofrecen o mellor da gastronomía do país veciño.\nAdemais de Porto e Norte tamén o día dedicado á provincia de Ourense; ao concello de Parada de Sil, á cámara municipal de Vila Real, á de Horta/Faial e a Panamá, país que leva tres edicións seguidas participando con restaurante. O acto central do día estivo presidido pola delegada territorial da Xunta de Galicia, Marisol Díaz, quen estivo acompañada polo director xeral do AGACAL, Manuel Rodríguez. Durante a súa intervención neste acto, a delegada territorial indicou que «desde o Goberno galego estamos a traballar na estratexia «Galicia Sabe» de turismo enogastronómico que será a folla de ruta dinámica e aberta que vai marcar por onde debemos avanzar a curto medio prazo, un período no que Galicia se enfronta a importantes retos como a celebración do Xacobeo 2021. Este plan impulsará a competitividade do sector primario galego para seguir facendo de Galicia ese destino que todos queremos, fonte das nosas saborosas materias primas, das que falan os que nos visitan e polas que, ademais, regresan».\nE como xa é costume desde hai 15 anos, o xoves de Xantar é o día dedicado ás Confrarías Gastronómicas e Enófilas, estas sociedades gastronómicas realizan un importante labor no referente á recuperación de produtos e pratos tradicionais; á edición de libros, catálogos e receitarios sobre produtos autóctonos; así como á súa gran contribución á conservación da cultura e a tradición gastronómica de vilas e cidades. Neste 15ª encontro participaron máis de 40 confrarías procedentes de España, Portugal, Francia e Ecuador.\nTamén se celebrou o III Workshop de Turismo Gastronómico de Xantar que reuniu en Expourense a 9 operadores de turismo e axencias de viaxes con representantes de turismo dos destinos presentes en feira.\nEsta segunda xornada de Xantar 2019 continuou cun intenso programa de actividades no que o tres aulas gastronómicas, nas que participan chefs de 9 países e a aula de cata estiveron ao completo ao longo de toda a xornada. Entre as celebradas destacou o taller para escolares «Ponlle as pilas a teu bocadillo» organizado pola Consellería do Mar e no que a directora xeral de Pesca, Mercedes Rodríguez, acompañou aos nenos e nenas de primaria do Colexio Luís Vives.\nnorte, portada, porto, portugal, segunda, Xantar, xornada


Bosques con vida é un proxecto de custodia do territorio formado por un grupo informal de rapazas e rapaces que xorde co obxectivo de intervir na mellora ambiental do monte comunal da parroquia de Rebordelo, no concello de Cerdedo-Cotobade. O principal proxecto do grupo informal é a realización dunha serie de xornadas de voluntariado para repoboar con especies autóctonas unha área queimada na vaga de lumes forestais de outubro de 2017 e restaurar ambientalmente unhas charcas situadas nunha antiga corta mineira.\nEstas xornadas de voluntariado realizaranse os vindeiros 6 e 7 de outubro de 2018 e podes obter toda a información destas actividades premendo aquí. Tamén podes anotarte enviando a túa inscrición (nome, DNI/pasaporte, idade, teléfono, quenda e alerxia alimentarias) ao correo bosquesconvida@gmail.com ou premendo aquí.\nO proxecto de custodia do territorio para a restauración ambiental do grupo informal Bosques con Vida é financiado ao abeiro do programa Iniciativa Xove da Xunta de Galicia, e conta coa colaboración e asesoramento técnico da C.M.V.M.C. de Rebordelo e do grupo ecoloxista ADEGA (Asociación para a Defensa Ecolóxica de Galiza).\nAgardámoste os días 6 e 7 de outubro!


Máis de 700 persoas participan no III Trail da Filloa que se disputa este domingo en Zas. Noticias do Concello de Zas\nEste domingo Zas volcarase co III Trail da Filloa organizado polo Concello e a Asociación Deportiva Monte Brondo e no que participarán un total de 707 persoas. Ademais de bater as marcas de participación, esta terceira edición incorpora importantes novidades co fin de promover o deporte sostible orientado a desfrutar do noso medio natural de forma responsable e respectuosa. Un dos cambios máis importantes é a substitución das cintas de plástico coas que se marcan o percorrido por bandeiras de tela reutilizables noutros eventos. Outra das novidades deste ano é o reemprazamento dos vasos de plástico de un só uso por outros plegables e reutilizables evitando así o desperdicio de máis de 2.500 envases que se utilizaron o ano pasado. A organización entregaralle aos participantes cadanseu vaso co fin de que empreguen o mesmo envase nas distintas zonas de avituallamento. Ademais, na praza do Concello de Zas (punto de saída e de chegada) instalaranse colectores específicos para os envases plásticos co fin de que posteriormente os residuos entren nos correspondentes procesos de reciclaxe.\nEn canto ao aspecto deportivo, ao longo da mañá disputaranse tres probas diferentes. A primeira proba en comezar será o Trail Longo, de 28 quilómetros de percorrido, que arranca ás 09:15 horas. A seguinte será o Trail Curto, 17 quilómetros, que comeza ás 10:00 horas. E quince minutos despois, ás 10:15 horas, será o turno dos participantes na Andaina Popular que camiñarán 10 quilómetros ou 11 quilómetros dependendo de se os participantes escollen ou non a opción de subir ata o Monte Brondo e desfrutar dende alí dunhas espectaculares paisaxes. Tanto a saída como a meta das tres probas, está ubicada nas inmediacións da Casa do Concello de Zas.\nEn tan só tres anos, este evento deportivo é xa un referente na comarca e unha proba diso é o número de participantes desta terceira edición. Son un total de 707 persoas as que participarán nalgunha das tres probas non competitivas. A proba con maior número de participantes é o Trail Curto no que están inscritos 319 participantes. Séguelle a Andaina Popular con 300 anotados e o Trail Longo no que participarán 88 persoas. Algo máis do 10% dos participantes son veciños e veciñas empadroadas no Concello de Zas mentras que os restantes proceden de distintos puntos da comarca e incluso de fora de Galicia. Está prevista a participación de grupos chegados dende Asturias, León, Madrid e incluso de Maiorca que aproveitarán a viaxe para pasar uns días pola zona.\nAo igual que nos anos anteriores, os participantes descubrirán moitos dos recunchos naturais que agocha o Concello de Zas. Así, ao longo dos percorridos haberá moitas sorpresas, tales como atravesar ríos, zonas de lama, un “Aquaplanning” ou descubrir os frondosos carballos que agochan o Salto de Pose, na Rilleira do Candal, onde antigamente houbo unha hidroeléctrica. Outra das sensacións que vivirán os participantes serán o contacto coa natureza e as impresionantes vistas que desfrutarán ao longo de moitos dos tramos dos percorridos.\nAvituallamento con filloas\nAo longo do percorridos haberá varias zonas de avituallamento nas que os participantes poderán recuperar as forzas necesarias para chegar a meta a base de filloas e doutros petiscos. Durante toda a mañá, un completo equipo estará no pavillón municipal de Zas preparando ducias de filloas recén feitas que se servirán acompañadas de caldo de grelos. O evento rematará coa entrega de premios.


Actividades epilepsia en asociación UGADE | Unión Galega de epilepsia\nUGADE ofrece unha atención integral as persoas con epilepsia e as súas familias. Os servizos que ofrece a asociación son:\nÉ fundamental que as persoas conten coa información que precisan en cada momento da súa vida. Dende UGADE acompañamos as persoas neste proceso facilitando información para resolver dúbidas e cuestións que lles afectan na súa vida diaria, e así mellorar a súa calidade de vida.\nA través deste servizo preténdese mellorar a vida das persoas facilitando ferramentas para afrontar as distintas situacións que podan xurdir. Na epilepsia é moi importante a adaptación e a aceptación desta condición neurolóxica. E tamén é fundamental a psicoeducación para coñecer a enfermidade e así obter un mellor manexo da mesma.\nContamos coa colaboración dunha avogada para ofrecer un servizo de orientación e asesoramento para os procesos xurídicos e xudiciais como: discapacidade e dependencia, laboral, dereitos, etc. Dende UGADE consideramos básico loitar polos dereitos das persoas.\nAs campañas de información e sensibilización son necesarias para visibilizar a epilepsia, e que a sociedade teña maior coñecemento para así eliminar estigmas, barreiras e falsos mitos que dificultan a completa integración. Estas campañas lévanse a cabos en centros educativos (para toda a comunidade educativa), en centros de traballo, centros de saúde, na rúa e tamén en medios de comunicación.\nPrograma lúdico formativo\nA través da formación preténdese obter un maior coñecemento que permita un mellor manexo das situacións. Intentamos conxugar a formación e o tempo libre ofrecendo actividades que permitan a creación de redes da apoio que fortalezan as persoas e as familias con epilepsia. Algunhas destas actividades do programa lúdico formativo son:\nEpilepsia e investigación\nAspectos positivos e factores protectores na epilepsia.\nEpilepsia e conducción\nEpilepsia e deporte\nPrimeiros auxilios en epilepsia\nXuntanza-Merenda para familias\nAsistencia a actividades culturais e deportivas\nAtención e asesoramento gratuito as persoas con epilepsia e familia.\nSobre a enfermedade, cómo tratala e documentos para a súa descarga.\nSección das últimas novas da asociación.


Éxito deportivo para Thunders UVigo na primeira metade da liga universitaria de e-Sports | Universidade de Vigo\nCun equipo totalmente renovado composto por 23 estudantes de diferentes centros\nAs persoas interesadas en unirse a esta iniciativa poden inscribirse ata o día 2 de febreiro\nIntegrantes de Thunders (equipo de League of Legends) durante un adestramento do equipo Fonte: Adrián Rodríguez\nDavid Martínez, capitán do equipo de Clash Royale Fonte: David Martínez\nAs inscricións para a segunda tempada poden realizarse ata o 2 de febreiro\nDetrás destes bos resultados está un equipo totalmente renovado, composto por 23 estudantes de diferentes escolas e facultades, que se uniron ao equipo, na meirande parte, o pasado mes de outubro, cando se fixo unha pequena campaña de captación da que quedaron moi satisfeitos. “Presentáronse decenas de persoas aos clasificatorios internos e grazas a isto puidemos obter representación en todas as ligas”, explica o portavoz do equipo, Jaime González, secretario da Delegación de Alumnado da Escola de Enxeñaría de Telecomunicación. O centro cunha maior representación de participantes no equipo é a Escola Superior de Enxeñaría Informática, pero tamén hai numerosos integrantes de titulacións como Administración e Dirección de Empresas, Enxeñaría Química Industrial e Enxeñaría de Telecomunicación. Son maioritariamente mozos, pois “lamentablemente o talento feminino segue infrarrepresentado no mundo dos deportes electrónicos, traducíndose nunha moi baixa cifra de mulleres presentadas aos clasificatorios”, explica González, quen anima a todo o mundo a participar e a “apuntarse e competir sen deixarse guiar por prexuízos ou complexos”.\nImportantes vitorias en Clash Royale, Brawl Stars e Hearthstone\nActualmente o equipo atópase na fase final da primeira metade da liga, unha competición na que participan 64 universidades de todo o país, das que 17 rivalizan directamente coa UVigo. Durante este primeiro cuadrimestre participaron en seis competicións –League of Legends, Counter Strike, Teamfight Tactics, Clash Royale, Brawl Stars e Hearthstone- contra equipos das universidades de Zaragoza, País Vasco, León ou A Coruña, entre outras. “Durante estes dous meses e medio vivimos luces e sombras na competición”, apunta o portavoz, xa que non en todos os xogos tiveron a mesma sorte. En League of Legends, Counter Strike e Teamfight Tactics sufriron bastantes derrotas, o que fixo que fose misión imposible pasar da fase de grupos. Pola contra, en Clash Royale, Brawl Stars e Hearthstone amosaron unha gran destreza, chegando ás fases finais con moi bos resultados. “De gañalas accederiamos á fase final nacional podendo chegar á final presencial en Madrid e optar a todos os premios da competición”, engade o representante.\nDe cara a reforzarse para a segunda metade da tempada, o equipo volveu abrir unha nova fase de recrutamento. “As inscricións van permanecer abertas ata o vindeiro 2 de febreiro, así que as persoas que queiran participar deben darse présa”, explican desde o equipo, ao que engaden que “quen queira pode apuntarse aos clasificatorios e gañar a súa praza á fronte de calquera equipo dos Thunders”. Aquelas persoas que participaron na primeira parte e non tiveron a sorte de proclamarse vencedoras, tamén poderán repetir o proceso e, en caso de gañar os clasificatorios, terán a opción de volver representar á UVigo. O abandeirado do equipo explica que non en todos os xogos é necesaria a mesma representación. Para os equipos de League of Legends e Counter Strike son necesarias cinco persoas titulares e dúas suplentes. No caso de Clash Royale e Brawl Stars chega con que haxa tres persoas titulares e unha suplente e, finalmente, tanto en Teamfight Tactics como en Hearthstone, ambos xogos son de representación individual.\n“A curto prazo esperamos gañar as finais de conferencia nas que nos atopamos actualmente e conseguir o noso billete á fase final nacional”, explica González, quen recalca que a medio e longo prazo agardan alcanzar resultados similares no resto de videoxogos para poder ter unha delegación viguesa potente o vindeiro mes de maio nas finais de Madrid.\nCompaxinando estudos e competición\nEn canto á responsabilidade de compaxinar os estudos coa competición, os integrantes do equipo teñen claro que aínda que o ocio e gozar da experiencia sexan os obxectivos primordiais, os estudos son a principal prioridade. Por iso, todas as competicións se establecen en fins de semana ou en períodos festivos e contan cunha gran flexibilidade horaria de cara a interferir o menos posible coas responsabilidades dos participantes. “Formar parte dunha competición así é beneficioso para o alumnado, pois, ao igual que nos deportes convencionais, dálle a oportunidade de fomentar capacidades como o traballo en equipo, a vontade de superación e esforzo, a xestión do tempo e das emocións”, explica González.\nNo referente á competición, a información pode atoparse na páxina web https://universityesports.es/ ou na páxina de Twitter @University_ES. Tamén pode atoparse en Twitter información sobre o equipo en @Thunders_UVIGO.


O CARTAFOL DO VENTO: 2017\nEtiquetas: alfabeto, campos semánticos\nPara conmemorar o Día do Libro publicamos o bibliotráiler que creou o alumnado de 4º ESO:\nEtiquetas: bibliotráiler, lecturas, libros, recomendacións literarias\nO alumnado de 4º ESO A quere render unha homenaxe a mulleres de diferentes ámbitos profesionais para reivindicar a loita pola igualdade no traballo e recoñecer o labor cotián de todas elas.\nPublicado por ocartafoldovento ás 19:49 Ningún comentario:\nEtiquetas: igualdade, muller, traballo\nRECITADO "OS PINOS"\nO alumnado de 1º ESO B realizou o recitado do poema "Os pinos" para conmemorar o centenario da morte de Eduardo Pondal (Ponteceso, 1835-A Coruña, 1917).\nEtiquetas: 1º ESO B, himno, pinos, poema, recitado\nO alumnado de 2º ESO B realiza un recitado de poemas de Rosalía de Castro no día que se conmemora o aniversario do seu nacemento.\nPublicado por ocartafoldovento ás 22:23 Ningún comentario:\nEtiquetas: 2º ESO, Día Rosalía, poemas, recitado, Rosalía de Castro\nHoxe conmemoramos o Día Escolar da Non-Violencia e a Paz e queremos reivindicar a tolerancia, a cooperación, a solidariedade, o respecto, a non-violencia e a paz no ámbito escolar e na vida.\nPublicado por ocartafoldovento ás 23:39 Ningún comentario:\nEtiquetas: 30 xaneiro, paz, pomba


o blog de xesús lópez: POR UN FUTURO SEN LUME [28.06.2006]\nO pasado ano dediqueille uns cantos traballos ó tema do lume, que hei ir incluíndo no blog. Pero este que sigue fai memoria dun home, Pucho Viqueira, do que hoxe hai un ano da súa despedida deste mundo, da familia e dos montes de Pontecaldelas, que el tan ben conocía.\nPor certo, se por unha fírgoa do alén pode estar a contempla-lo panorama arrasado, ha ver que os traballos de rexeneración daqueles montes, dos seus montes, non se están a facer.\nE o lume, coa axuda do calor e do vento, pode ser decretado de novo en calquer momento. Confiemos en que o exemplo de Pucho, o entorno boscoso do que se fala no artículo, ha estar sempre libre de ameazas e poida continuar como exemplo prás comunidades de montes.\nPor un futuro sen lume, [28.06.2006]\nCos montes cobertos pola miseria da cinza; despois da vaga incendiaria destos pasados días e cando aínda non parece existir un inventario cabal dos horrores, das perdas, das hectáreas queimadas que o CSIC estima por riba das 92000, comeza a chuvia de discursos dos que nos falan, ás veces, da gran capacidade de rexeneración dos espacios arrasados; outras, das prácticas máis comenentes pra evita-la erosión: bastidas leñosas e sementeira, con abono, de herbáceas, gramíneas e leguminosas de crecemento rápido. O alcalde d´A Coruña pon a disposición dos traballos de recuperación 20000 toneladas de compost --o tratamento intelixente dos residuos urbáns-- da pranta de Nostián, que ten capacidade de producción de 4000 tn. ó mes que de pouco han chegar pola cantidade de montes que, xa por queimados, xa por feridos por canteiras que os queren devorar, hai que rexenerar.\nO monte galego e os espacios forestados por ter caído na hipoteca colonizadora dos monocultivos depredadores, poderían comezar a recupera-la súa identidade se as promesas da Xunta de non reforestar con eucalipto nen de subvenciona-las prantaciós desta especie resultasen ser algo máis que palabras de Medio Rural, que vaian máis alá do discurso consolador. Se o PPdeG pide un debate parlamentario non se lle debe negar. O tal debate leva anos pendente e faise urxente porque tampouco o PP tivo vontade de cambio do modelo forestador en uso, de enclave colonialista, parece que basado en que no país xa non eran necesarios outros usos da terra, nen agricultura nen gandería. Aínda me sinto apoucado cando vexo terras que foron de labor forestadas, con abandono subvencionado. En definitiva, máis xente desprazada cara ós burgos nos que ó mellor non se van adaptar. E venme agora á memoria unha intervención de Miguel Cortizo na Cámara galega propoñendo a erradicación do eucalipto en Galicia nun horizonte de 50 anos. A eso quedou reducido, nun tempo, o discurso socialista que o país precisa se convirta en realidade.\nHai un ano e ó longo do verán andiven por pistas de Pontecaldelas, Cotobade, A Lama...., guiado sempre por un cicerone amigo, Pucho Viqueira, gran conocedor daqueles montes. E puiden comproba-la ruína paisaxística na que se convertiran moitos dos seus recantos: montes de Pazos, Cuñas, Tourón, Cotobade, chans mineralizados, as teas incendiarias alí dispostas pra arder, pra cando os executivos do lume así acordasen. E o pasado 8.8, cando o amigo acababa de finar –aínda de corpo presente--, moitos daqueles montes eran pasto das lapas: Coveliño, Rebordelo, Insua, Tourón, onde ardera o pazo... E a “festa” incendiaria cobraba novo protagonismo en Cuñas.... O día do seu enterro, seguían ardendo aqueles montes, e outros. Parece que Deus non quixo que o home, amante da natureza, presenciara o espectáculo dantesco das aldeas ameazadas, o gando atrapado nesta guerra, morto unhas veces, outras vagando como unha santa compaña ou rolda irreal, tantísimo cabalo ferido no furancho apocalíptico deseñado reforestación tras reforestación.\nA estas alturas seguen algunhas formaciós a falaren de culpas, de actuaciós irresponsables, a pediren indemnizaciós ou máis medios contraincendios, pero non do cambio reforestador, dun futuro sen lume, ou de abrir novos espacios á agricultura. Sei de xentes que estaban dispostas a cortaren os seus freixos e bídalos, as avelairas prantadas no seu pequeno verxel porque o lume cercaba, en Xustáns, as súas casas. Alí deron unha lección maxistral os bombeiros casteláns, entrando con decisión no lume, e algús veciños que contan cómo xabarís, cabalos e raposos fuxían, se podían, do desastre. Algún esquío aínda anda por alí desnorteado. E volve o meu pensamento a Pucho, creador dun entorno boscoso ó redor do seu lar, de patrón europeo, que podería servir de modelo ás comunidades de montes que pra sí queiran un futuro distinto e sen lume. Pucho, repito, marcou un camiño posible a seguir.\nEtiquetas: Cuñas, Insua, Pucho Viqueira, Rebordelo


Un obradoiro forma a profesionais e futuros profesionais na aplicación da xustiza terapéutica | Universidade de Vigo\nEstá organizado no marco do Grupo PS1-Psicoloxía Xurídica da Universidade\nO seu obxectivo é contribuír a fomentar este modelo na resolución de conflitos\nA actividade celébrase na Facultade de Ciencias da Educación\nO obradoiro prolongarase ata o 8 de novembro\nO obradoiro, dirixido pola catedrática Francisca Fariña e a profesora María José Vázquez, do Grupo PS1-Psicoloxía Xurídica da Universidade de Vigo, arrancou a súa programación o pasado 4 de outubro e continúa impartíndose semanalmente os venres pola tarde na Facultade de Ciencias da Educación do campus de Ourense ata o 8 de novembro. Sendo esta a súa primeira edición, desde a organización subliñan que o gran protagonista deste obradoiro son as persoas inscritas, alumnado e profesionais do eido do dereito e da educación e o traballo social, xa que elas e eles son os que poden levar á práctica o paradigma da xustiza terapéutica. “A nosa filosofía é estender este paradigma ao alumnado tanto de grao como de posgrao, sobre todo a aqueles futuros profesionais que van a intervir nun procedemento que conleve a aplicación dunha lei; aos profesionais que efectivamente xa interveñen en procedementos e á cidadanía en xeral”, comentan desde a organización da actividade.\nNa formación abórdanse as habilidades e competencias necesarias para empregar as prácticas restaurativas, tanto de forma proactiva como reactiva na resolución de conflitos de diferentes ámbitos (familiar, educativo, social, laboral, xudicial e comunitario). Ao longo do obradoiro, as e os 27 asistentes achéganse á xustiza terapéutica; aos aspectos teóricos das prácticas restaurativas e ao seu repertorio e aos círculos restaurativos proactivos e reactivos. A docencia do curso conta, ademais de coa participación das súas responsables, coa intervención de varios profesionais que traballan en prácticas restaurativas en centros nos que se resolven conflitos e que teñen formación na materia, como son Rafael Pérez, psicólogo do CIEMA da Asociación Arela e instrutor do International Institute for Restorative Practices, e Ana Isabel Pérez, instrutora da mesma entidade e coordinadora da área de conflito tamén en Arela.\nAo longo das sesións, as e os asistentes teñen a oportunidade de coñecer como o paradigma da xustiza terapéutica, explican desde a organización do curso, o que busca é que a súa aplicación teña efectos terapéuticos sobre o usuario da medida que se vai aplicar, sexa no ámbito penal ou no civil. Fronte a un método máis adversarial, de a ver quen gaña, e máis punitivo, este método o que busca é a mellora da persoa que está no procedemento e que a solución sexa favorable para as e os implicados. “Na xustiza terapéutica non hai dúas partes senón que se busca o interese común e o diálogo, que se atenda ás emocións e que a solución sexa unha solución factible para as partes implicadas para que teña continuidade no futuro. A perspectiva é mirar cara o futuro”, indican as responsables do obradoiro.\nEsta perspectiva, indican as directora da actividade, xa está levando á práctica, citando como exemplo o Programa Ruptura de Parella, non de Familia que dirixe a propia Francisca Fariña e no que se “ensina aos proxenitores a afrontar o proceso de separación ou divorcio de forma positiva para eles e moi especialmente para os menores”. “Se nós ensinamos á propia comunidade universitaria e á cidadanía prácticas que buscan a pacificación, pois estaremos avanzando cara unha sociedade que saiba resolver os conflitos e que sexa capaz de buscar solución innovadoras e creativas, que é do que se trata dentro do noso ámbito de investigación, de proporcionar coñecemento á comunidade onde estamos”, indican por último desde a organización do obradoiro.


A área sanitaria de Ferrol incorpora unha nova técnica de micropigmentación da aréola mamaria - Ferrol360\nHome / Ferrol / Ferrol / A área sanitaria de Ferrol incorpora unha nova técnica de micropigmentación da aréola mamaria\nA área sanitaria de Ferrol incorpora unha nova técnica de micropigmentación da aréola mamaria\nFERROL360 | Domingo 18 outubro 2015 | 16:37\nA micropigmentación da aréola mamaria é un procedemento que se realiza despois da reconstrución da mamila, tras unha intervención por cancro de mama, para que a cor da aréola e a mamila teñan unha aparencia o máis real posible.\nA pigmentación realízase cunha máquina eléctrica que dispón de pequenas agullas que penetran no pel e inxectan o pigmento seleccionado. Esta micropigmentación abórdase de xeito ambulatorio, sen que a paciente teña que ingresar no CHUF.\nA técnica é semipermanente e, co tempo, son necesarios uns retoques, xa que se vai perdendo cor dependendo do tipo de pel e profundidade de implantación do pigmento. Trala aplicación desta micropigmentación, realízase unha primeira valoración para ver os resultados, e unha segunda por se é necesario facer algún retoque.\nTécnica sinxela e con bos resultados\nSeis mulleres, de idades moi diferentes entre os 40 e os 60 anos, xa foron atendidas con esta nova técnica, que hai uns meses incorporou a área sanitaria de Ferrol. Facilita dar un último paso na evolución da reconstrucción mamaria, tres ou catro meses despois da cirurxía.\n«Existen diferentes técnicas de reconstrución do pezón ou a aréola, pero precisarían realizar unha nova intervención, cos riscos clínicos ou persoais que iso leva consigo», explica o cirurxián da área sanitaria ferrolá, Manuel Díaz Tie.\nAsegura que «é unha técnica sinxela, con bos resultados, sen anestesia, nin intervención, nin ingreso. Cos poucos casos abordados ata o momento, vemos que as pacientes están contentas e superaron as expectativas previas que traían».\nRecuperar a imaxe corporal\nA clave desta nova técnica é que permite ás mulleres «recuperar a imaxe corporal». Rosa Fernández, profesional de Enfermaría de Cirurxía formada nesta técnica, destaca que a «experiencia é moi gratificante, xa só por ver a satisfacción das pacientes».\nFernández explica que «a mastectomía é unha intervención traumática para a muller, trala que aparecen sentimentos de alteración corporal, de perda desa imaxe corporal propia e da sensación de feminidade; e, como consecuencia, tamén da autoestima».\nA técnica de micropigmentación compón a imaxe da aréola e o pezón «recompoñendo a imaxe corporal. Iso é fundamental porque é un xeito de coidar á muller trala cirurxía», subliña a enfermeira.\n170 casos de cancro de mama ao ano\nA Xerencia Integrada de Ferrol conta cunha Vía Rápida do Cancro de Mama e un Comité de Mama, constituído por distintos profesionais especialistas coordinados funcionalmente de xeito multidisciplinar. Tratan cada caso individualizadamente, abordando as distintas etapas e procesos.\nNa área sanitaria ferrolá, detéctanse ó redor de 170 casos de cancro de mama ó ano. No que vai do presente ano 2015, téñense intervido 134 cancros de mama, dos que 50 foron mastectomías.\nÁrea sanitaria de Ferrol Ferrol mastectomía micropigmentación da aréola mamaria reconstrucción mamaria reconstrución da mamila Sanidad Sociedad Vía Rápida do Cancro de Mama Xerencia Integrada de Ferrol\t2015-10-18\nEtiqueta: Área sanitaria de Ferrol Ferrol mastectomía micropigmentación da aréola mamaria reconstrucción mamaria reconstrución da mamila Sanidad Sociedad Vía Rápida do Cancro de Mama Xerencia Integrada de Ferrol\nAnterior: El Cidade de Narón cae ante el Prone de Lugo por 4 a 3\nSiguiente: Contundente victoria del Cofersa O Parrulo al vencer por 8 a 3 al Puertollano


Os socialistas do Saviñao rexeitan a localización que a Xunta dará ao novo centro de saúde – EnComún\nImaxe do espazo no que irá situado o novo centro de saúde do Saviñao. Os socialistas lamentan que esta elección suporá reducir o parque biosaudable e o platanar que hai nas inmediacións. (Foto cedida: PSOE O Saviñao)\nRedución de espazos verdes e de lecer, exceso de humidade e problemas de estacionamento son algúns dos problemas que vai traer a futura ubicación do novo centro de saúde do Saviñao, segundo os socialistas deste municipio.\n«EN CONTRA DA OPINIÓN DA MAIORÍA DOS VECIÑOS»\nO voceiro desta formación, Celestino Rodríguez, referiuse á decisión da Consellería de Sanidade de construír o novo edificio no campo da Lama, «en contra da opinión da maioría de veciños», que, segundo o socialista, «prefiren renovar as instalacións do actual ambulatorio».\n«ROMPE O URBANISMO DA CAPITALIDADE»\nRodríguez fixo esta valoración a mediados de marzo, xusto despois de que a Xunta adxudicara as obras de construción deste edificio. O voceiro socialista lembrou que o emprazamento no que irá o centro de saúde está destinado a usos deportivos. Rodríguez adiantou que, por este motivo, haberá que reducir o parque biosaudable e o platanar anexo, o que «rompería o urbanismo de Escairón e un dos centros de esparexemento e lecer dos veciños».\nO portavoz socialista no Saviñao alertou de que «non é aconsellable construír nesta zona porque no inverno fórmanse lagoas», debido á proximidade do nacemento do río Pesqueiras, o que xera encharcamentos.\nOutro dos motivos para rexeitar esta ubicación do centro de saúde é que está lonxe das farmacias. A isto, habería que sumar, segundo os socialistas, os problemas de estacionamento que suporá instalar o centro de saúde ao carón do colexio.\nA agrupación socialista xa presentara varias iniciativas no Pleno para renovar o centro de saúde e evitar a nova construción, pero foron rexeitadas.•


Trío de directores para o Spiderverso | NOVA FANTASIA\nInício Cinema Trío de directores para o Spiderverso\nO portugués Joaquim Dos Santos, xunto a Kemp Powers e Justin K. Thompson, formará o grupo de tres directores da secuela do filme de debuxos animados da Sony Pictures Animation Spider-Man: Into the Spider-Verse que gañou o Oscar en 2018. O nome de Dos Santos xa fora anunciado con anterioridade, pero o trío seica estaba a traballar conxuntamente dende o comezo.\nPhil Lord, Chris Miller, Amy Pascal, Avi Arad e Christina Steinberg regresan para a produción, mentres que o director da película orixinal, Peter Ramsey, será o produtor executivo xunto a Aditya Sood.\nAdemais, Lord e Miller unirán-se a David Callaham (Shang-Chi and the Legend of the Ten Rings) coma guionistas.\nNun comunicado conxunto, o trío de directores di: “A equipa atrás de Spider-Man: Into the Spider-Verse estableceu unha barra tan ridiculamente alta, e temos a humildade de aceptar o desafío de trazar o próximo capítulo na história de Miles Morales“.\nPowers co-dirixira anteriormente o filme da Pixar Soul e escribiu o guión de One Night in Miami. Thompson traballou coma deseñador de produción no primeiro filme do Spiderverso e pola súa banda Dos Santos é un veterán da animación que conta entre os seus cretos con episódios de The Legend of Korra, Justice League Unlimited, Teen Titans, Avatar: The Last Airbender e Voltron: Legendary Defender.\nSpider-Man: Into the Spider-Verse ten prevista a súa estrea para o 7 de outubro de 2022.\nArtigo anteriorMads Mikkelsen, novo en Indiana Jones 5\nSeguinte artigoVin Diesel no combate dos robots\nTaylor-Johnson é Kraven o Cazador\nDoc Savage chega por fin á tele\nDestaques 20. Feb 2020\nCinema 12. Nov 2019


A Praza de Ponteareas de Redondela e a súa contorna xa ten proxecto de humanización - Comarcas na Rede\nHomeComarcasRedondelaA Praza de Ponteareas de Redondela e a súa contorna xa ten...\nA Praza de Ponteareas de Redondela e a súa contorna xa ten proxecto de humanización\nDividido en 8 fases, será un dos máis ambiciosos realizado en décadas e suporá un "cambio radical" do principal acceso a Redondela\nO Concello de Redondela xa ten no seu poder o proxecto básico e de execución da remodelación da Praza de Ponteareas que supoñerá a transformación total dunha das principais vías de entrada á vila para convertela nun espazo pensado para o goce da cidadanía dando prioridade aos peóns e con grandes zonas axardinadas. O proxecto, redactado polo estudo de arquitectura Gándara y Pons Arquitectos, integra no conxunto o monumental Pazo de Vilavella nunha gran praza central e que definirá o Camiño de Santiago como parte importante do patrimonio histórico e cultural de Redondela.\nOs traballos faranse nun total de 8 fases de execución que, sumadas, ascenden a un importe de máis de 2 millóns e medio de euros. Trátase, en suma, de converter a Praza e a súa contorna nun “espazo amable” para a cidadanía, a través dunha nova ordenación do tráfico rodado e as prazas de aparcadoiro, xerando una mobilidade máis sustentable que incida na calidade do espazo urbano e a activación social, cultural e económica, garantindo a accesibilidade universal e aumentando a seguridade de peóns, en especial escolares e peregrinos que cada ano visitan o Concello.\nA primeira fase, que terá un orzamento superior aos 700.000. euros, implicará unha reforma integral que inclúe unha renovación dos servizos públicos de abastecemento, saneamento e recollida de pluviais e unha importante modificación da cota existente. Renovarase a iluminación, incluirase novo mobiliario urbano e plantaranse un gran números de árbores.\nEsta reforma será unha das principais actuacións que se desenvolverán durante o mandato do actual Goberno municipal e figuraba como “actuación prioritaria” no programa electoral da alcaldesa Digna Rivas.\n“É irónico que Javier Bas anunciara que xa dispoñía deste proxecto na campaña electoral de 2015, cando o certo é que é agora, cinco anos despois, cando se transforma en realidade grazas ao traballo dos funcionarios e funcionarias deste Concello e ao interese e compromiso deste Equipo de Goberno por atender as necesidades da veciñanza”, indica a Alcaldesa, Digna Rivas.\nA actuación está cofinanciada pola Unión Europea a través do Fondo Europeo de Desenvolvemento Rexional (Feder) cunha taxa de cofinanciamento do 80 %, e enmarcada dentro da liña de actuación para a promoción da mobilidade, accesibilidade urbana e mellora da seguridade viaria.\nAgora, explica Digna Rivas, “o proxecto deberá ser supervisado polos técnicos municipais e necesitará informe favorable de distintos organismos como Patrimonio Cultural polo que, previsiblemente, a licitación das obras terá que esperar máis tempo do desexado”.


REDE CULTURAL 2019 | Coro Cantabile\nA Deputación da Coruña convocou o seu plan Rede Cultural para o ano 2019, que conecta o ámbito municipal cos creadores e creadoras e axuda á formación dunha ampla oferta cultural e de calidade en todos os concellos, financiando e desenvolvendo diversos programas.\nO Coro Cantabile participa no Programa Alicerce, destinado á programación de música, danza e teatro non profesional para concellos e entidades. O Coro Cantabile (Clave Entidade 30/798, Clave Grupo CS/88) inclúe, nesta oferta cultural, os seguintes espectáculos:\nEspectáculo: Cantabile Canta aos Clásicos\nNeste espectáculo, o Coro Cantabile fai unha selección dos mellores traballos do seu repertorio, tratando de acercar o público aos grandes clásicos da música.\nEspectáculo: Nadal Cantabile\nNeste espectáculo, o Coro Cantabile amosa ao público unha escolma de panxoliñas en galego, castelán e outros idiomas. Este repertorio é un dos máis afamados do Coro, moi solicitado noutras edicións da Rede Cultural, e nos principais actos que organiza o Concello da Coruña polo nadal., así como outras entidades privadas. AFundación contou, no nadal de 2018 co Coro Cantabile para unha actividade paralela da súa exposición Sonoro empeño, cun multitudinario recital de panxoliñas diante da súa sede, nunha das rúas máis transitadas da cidade.\nEspectáculo: Cantabile Canta en Galego\nNo seu compromiso na promoción e defensa da cultura galega, sobre todo, no eido da música, o Coro Cantabile presenta este espectáculo completamente en lingua galega, composto de cancións populares, poemas clásicos musicados e cantigas medievais galego-portuguesas.\nO Coro Cantabile está inmerso nun ilusionante proxecto, financiado pola Deputación da Coruña, de renovación do repertorio coral culto galego, en galego. O resultado deste proxecto serán doce poemas inéditos dos e das mellores poetas de Galiza do momento aos que lles porán música compositoras e compositores tamén de Galiza. Polo tanto, o Concello que contrate este espectáculo poderá disfrutar da estrea dalgunha destas pezas que, sen dúbida, pasarán a formar parte, nun lugar destacado, do novo repertorio coral culto galego.\nEspectáculo: Te Deum – M.A. Charpentier\nNeste espectáculo, o Coro Cantabile amoso ao público a obra central do seu proxecto formativo deste curso. Ano tras ano, a rapazada do Coro fórmase traballando sobre unha obra escollida polo seu director, o prestixioso tenor e profesor de canto, Pablo Carballido del Camino. Nesta ocasión, trátase do Te Deum de Marc-Antoine Charpentier, motete polifónico composto, probablemente, entre 1688 e 1698. Sobradamente coñecido é o seu preludio instrumental, sintonía da Unión Europea de Radiodifusión, do Festival da Canción de Eurovisión e do Torneo de Rugby das Seis Nacións.\nSolicitude de espectáculos\nA segunda fase do procedemento, a solicitude de espectáculos por parte de concellos e entidades, comeza o día 27 de febreiro de 2019 e remata o 13 de marzo de 2019, ás 14.00 horas.\nPodes consultar as bases e outra información sobre a Rede Cultural 2019 aquí:


Convenio de colaboración entre a Consellería de Economía e Industria; a Axencia Galega de Innovación; a Axencia para a Modernización Tecnolóxica de Galicia; o Consello Superior de Cámaras Oficiais de Comercio; Industria e Navegación de España e a | Amtega\nConvenio de colaboración entre a Consellería de Economía e Industria; a Axencia Galega de Innovación; a Axencia para a Modernización Tecnolóxica de Galicia; o Consello Superior de Cámaras Oficiais de Comercio; Industria e Navegación de España e a\nOs obxectivos do Programa InnoCámaras son contribuír á mellora da competitividade das pequenas e medianas empresas, mediante a adopción dunha cultura a favor da innovación permanente para lograr un crecemento económico sostido e favorecer a transferencia de tecnoloxía e coñecemento desde organismos e institucións públicas e privadas ás pequenas e medianas empresas.\nAs actuacións do presente convenio supoñen para a Amtega unha achega económica total de 269.837,13 euros.\nOrganismo promotor: Consellería de Economía e Industria; Axencia Galega de Innovación; AMTEGA; Consello Superior de Cámaras Oficiais de Comercio; Industria e Navegación de España; Cámaras de Comercio de Galicia


Redacción | Luns, 20 de Novembro de 2017, 19:10\nARCHIVADO EN | familia Franco gobierno españa Xunta de Galicia En Marea patrimonio\nO Goberno de España manifestou, en resposta ao escrito das preguntas formuladas polos deputados de En Marea, que "apoiará todas aquelas actuacións" da Xunta de Galicia que "poidan conducir ao uso e titularidade pública" do Pazo de Meirás, actualmente en mans da familia Franco e xestionada pola Fundación Francisco Franco.\nDesde o Goberno lembran á súa vez que a Xunta tamén ten competencias sobre a preservación do patrimonio. Os deputados galegos Antón Gómez-Reino e Yolanda Díaz expuxeron ao Goberno central se tiña previsto "iniciar os trámites oportunos cos actuais propietarios do Pazo de Meirás para conseguir a doazón ao patrimonio galego como demanda o presidente da Xunta". Tamén interpelaron ao goberno central sobre se entraba nos seus plans "apoiar institucionalmente todas aquelas actuacións encamiñadas a recuperar o Pazo de Meirás para o seu uso e titularidade públicos".\nOs parlamentarios de En Marea aproveitaron no escrito as declaracións do presidente da Xunta, Alberto Núñez Feijóo, nas que advertía de que os Franco tiñan que abrir o Pazo de Meirás "catro días ao público, en cumprimento da lei". De non facelo, a solución para o presidente era a doazón do Pazo.\nDoutra banda, por mor da situación do Pazo de Meirás, En Marea quixo saber se o Executivo ten previsto modificar a lei de fundacións para que algunhas organizacións como a Fundación Francisco Franco sexan declaradas ilegais xa que, neste caso, ten por obxecto "a homenaxe á vida e obra criminais do ditador". A resposta do Goberno é que a Constitución dispón que as fundacións que "persigan fins ou utilicen medios tipificados como delito son ilegais".\nDesde En Marea lamentan que o Ministerio de Cultura "argumente que non se deben cambiar as normas que regulan as fundacións, cando é evidente que está a violentar a normativa" por recibir diñeiro público e facer apoloxía do franquismo.\nAs ESTATUAS DO MESTRE MATEO\nDoutra banda, Miguel Anxo Fernán Vello, deputado de En Marea, lamentou que o Goberno "faga abstracción da responsabilidade gobernamental en relación a bens secuestrados pola ditadura e en poder dos descendentes do ditador". Así, recriminoulle que "se lave as mans nun tema desta índole". Isto correspóndese ás estatuas de Isaac e Abraham do Mestre Mateo, tamén mans da familia Franco e polas que se está traballando na súa recuperación.\nDesde o Goberno central afirman que as xestións corresponden á Xunta e ao Concello de Santiago e o Ministerio de Cultura indicou que, a pesar das investigacións do consistorio compostelán, "non posúe información detallada sobre a documentación acreditativa do título de propiedade das esculturas por parte da familia Franco".\nO pasado 24 de outubro, a Comisión de Cultura do Congreso apoiou, por unanimidade, unha proposición pola que se insta ao Goberno para buscar a devolución ao Concello de Santiago de dúas esculturas do Pórtico da Gloria da catedral que actualmente están en poder da familia Franco. A iniciativa, impulsada por En Marea, solicitaba que se realizasen as comprobacións pertinentes para determinar se estas esculturas do Mestre Mateo foron obxecto dun espolio por parte dos Franco e que, de ser así, levasen a cabo acciónelas pertinentes para a súa devolución, incluíndo a intervención da fiscalía.\nFeijóo non ve outra solución que "expropiar ou comprar Meirás", e rexeita as dúas


Redacción | sábado, 12 de enero de 2013, 04:17\nEntramos ao sexto ano de recesión, período crítico que na ferrolá ría dos estaleiros tórnase nun máis difícil ao chover sobre mollado, pois desde o inicio da reconversión do sector naval, o que fose principal motor industrial da comarca cumpre trinta anos sometido a unha diminución permanente da actividade económica que historicamente foi sostén de progreso e desenvolvemento.\nAgora, mentres 20.465 parados agardan inutilmente unha resposta ás súas demandas de emprego, o emblemático pórtico de Astano, signo do apoxeo do estaleiro, converteuse nun tótem estático, unha inútil mole de dúas patas como réplica dual do degradante papel do bipartidismo político.\nÉ obrigado lembrar que o despropósito desátase en 1983, cando por peaxe de entrada a UE esixe a España reducir a capacidade de construción naval e o Goberno socialista de González, resolve tal esixencia á conta de sacrificar Astano, e así por interesada discriminación, o mellor e máis competitivo estaleiro do país queda excluído do mercado civil, limitando a súa actividade ao mercado off-shore, restrición establecida á temporalidade límite do fin de ano do 2007.\nDicir que aquela decisión de castigo supuxo o primeiro recorte da masa laboral da factoría. Primeiro trancazo asestado coa conivencia dos dirixentes locais, sendo o proceso de fixación de excedentes un repugnante episodio onde o nepotismo político e sindical xa destapaba notorios síntomas de complicidade.\nChegada a etapa Aznar, o tratamento aplicado á factoría de Fene no que a marxinación se refire non difire do seu antecesor socialista, pois foron os populares quen despois de asumir compromiso coa UE vinculándose a pechar toda liña de axudas estatais aos estaleiros públicos, incumpriron aquel acordo facendo todo o contrario, maquillando as axudas a través dunha torpe operación de fusións e absorcións sectoriais que supuñan unha infracción do pactado. Tal quebranto propiciou a incoación de senllas investigacións cuxa resolución recaeu no 2004, cando a UE resolve como ilegais as axudas concedidas, das cales, paradoxalmente, Astano non percibira contía algunha.\nAquela neglixencia, reflexo acorde do facer político do PP, era unha nova oportunidade que abría a porta aos intereses doutros territorios, dispostos a proseguir co seu empeño en liquidar toda actividade fabril da máis valiosa factoría naval do país. De novo por alternancia electoral, é o socialista Zapatero quen previo acordo cos sindicatos estatais pacta con Bruxelas a non devolución das axudas outorgadas polo seu predecesor popular, a cambio da disgregación do anterior grupo naval e a súa conversión na actual Navantia, cuxa actividade quedaba restrinxida á construción de buques militares. No devandito pacto explicitamente prohíbeselle a Astano toda construción civil, engadindo como colofón a prórroga do veto que este amplíase até o 2015.\nAquelas medidas trouxeron consigo, ademais dunha nova diminución de emprego, a redución á mínima expresión da súa potencialidade como estaleiro, e mentres isto ocorría, os sindicalistas coautores celebraban con xúbilo o premio dunhas prexubilacións de luxo que pechaba a porta ao futuro, sendo aquel presidente quen atrancaba aínda máis todo rexurdimento ao incumprir o seu deber de impulsar o levantamento do veto que comprometera en sede parlamentaria.\nA finais de 2011 é de novo o PP liderado por Rajoy quen toma o mando do executivo, despois de ter asumido electoralmente o que o seu ascendente socialista negase acometer; comprometendo non só a deixar sen efecto as limitacións do veto, senón que ampliaba a súa oferta ao envorcar apoio incondicional á construción dun dique flotante, artefacto estratéxico para reforzar a oferta de contratación da factoría.\nTranscorrido un ano de mandato con maioría absoluta e o referendo dun reelixido Feijóo, o certo é que o resultado dun novo incumprimento pasou de mera presunción a unha rotunda evidencia, cuxa finalidade á marxe das aparencias, non é outra que acentuar a inviabilidade a toda posibilidade de recuperación e así concluír o proceso de liquidación iniciado trinta anos atrás.\nEste corolario de tres décadas cumpre o único propósito de correr o veo e destapar dunha vez por todas o xogo de barullo que manteñen o PSOE e o PP, e cuxa estratexia consiste en utilizar a mudanza política como variable de opinión, en función ao papel de goberno ou oposición. Basta manobra duns insolventes que sen resultado algún dedícanse a enredar desde Madrid o futuro dun estaleiro cuxa continuidade depende en exclusiva das decisións de Berlín. Xa que logo, Astano ha seguir a ser un macabro himno ao desemprego...!


Persoal sanitario na entrada de Urxencias. JOSÉ LUIZ OUBIÑA\nA incidencia da gripe vai en ascenso e xa hai constancia de 56 casos confirmados en Montecelo, a maioría de tipo A O plan de continxencia xa está activado desde o mércores\nTal e como avanzaba o xoves a este xornal a directora de Procesos Asistenciais, Sonia Fernández-Arruty, iniciáronse obras no Hospital Montecelo para intentar pór punto e final aos ingresos en corredores, así como ao bloqueo dos boxes de Urxencias que está a ter lugar con pacientes pendentes de cama.\nO proxecto consiste na habilitación nunha sala "moi próxima a Urxencias", á que está previsto derivar aos enfermos pendentes de hospitalización unha vez que foron examinados polo persoal médico. "O futuro Gran Montecelo resolverá a falta de espazo que temos en Urxencias, pero mentres tanto estámolo intentando emendar habilitando unha sala para os pacientes que teñen orde de ingreso, o que nos permitirá non bloquear boxes e deixar libre máis espazo", precisou Fernández-Arruty.\nGRIPE. O departamento de Microbioloxía do Complexo Hospitalario Universitario de Pontevedra (CHUP) confirmou ata a data 56 casos positivos de gripe, dos que 24 requiriron de ingreso.\nDoce seguen hospitalizados e dous incluso tiveron que ser trasladados á Unidade de Coidados Intensivos (UCI). Oficialmente, o pico non empezou, pero o virus xa se atopa en fase epidémica e a súa incidencia vai en ascenso. "Desde a semana pasada estamos a ter unha media de entre tres e catro casos ao día, a inmensa maioría do tipo A. De feito, pensamos que a vacina foi efectiva, porque a maior parte dos pacientes que se están vendo en Atención Primaria son adultos mozos que consultan por cadros compatibles coa gripe, é dicir, xente que non tiña indicación de vacina", indicou a directora de Procesos Asistenciais.\nCoa previsión de que o pico da gripe é inminennte, a dirección activou o pasado mércores o plan de continxencia, sobre todo "porque empezamos a ver que os positivos estaban en aumento e que o hospital estaba cun alto índice de ocupación. O plan de continxencia permite ordenar un pouco máis os ingresos e, ademais, implicou contar cun microbiólogo de tarde que nos axiliza as probas da gripe", precisou Fernández-Arruty.\nDito plan, elaborado por responsables de distintos servizos da área sanitaria, que contempla unha "xestión eficaz" dos espazos para manter aos enfermos o máis illados posible; se é necesario, en zonas utilizadas outros anos como espazos de illamento, como a sala de endoscopias ou as de cirurxía ambulatoria.\nDese o inicio da gripe e ata o pasado día 15 (última actualización dispoñible) houbo 237 ingresos con gripe confirmada, dos que 44 portaban o virus tipo B, un o tipo C e 192 o tipo A; e 21 dos afectados necesitaron asistencia na UCI. Ademais, 188 tiñan indicada a vacina, pero máis da metade (109) non estaban vacinados.\nEntre o total de ingresos notificáronse tres falecementos en Galicia por mor da gripe.\nO Área Sanitaria de Pontevedra e O Salnés activa o seu plan contra a gripe\nO Satse denuncia a situación de "saturación e colapso" de Montecelo pola gripe\nHabilitan unha sala próxima a Urxencias para evitar os ingresos nos...\nO novo bus metropolitano despachará 2.700 billetes ao día durante o seu primeiro ano


A universidade da Coruña participa coa secretaría de Estado de I+D+i nunha unha comisión mixta – Xornal Galego Noticias de Galicia en Galego Xornal Galicia – Galego\nA Coruña Cultura, formación e emprego Galicia Política Tecnoloxía\nA Secretaría de Estado de I+D+i e CRUE Universidades Españolas constitúen unha comisión mixta\nFonte: Ministerio de Economía, Industria e Competitividade | Imaxe: idi.mineco.gob.es\nA comisión ten como obxectivo mellorar a xestión da investigación e a innovación no ámbito universitario\nA Secretaría de Estado de Investigación, Desenvolvemento e Innovación do Ministerio de Economía, Industria e Competitividade e CRUE Universidades Españolas constituíron unha comisión mixta para analizar a situación do I+D na Universidade. A comisión xorde como punto de encontro para optimizar o financiamento público en actividades de investigación científica e innovación no ámbito das universidades españolas.\nAs universidades son actores fundamentais para o sistema de I+D+i, xa que supoñen máis do 60% da produción científica española. A comisión mixta ten como obxectivo mellorar a xestión da investigación e a circulación de coñecemento no ámbito universitario, abordando aspectos como a contratación temporal laboral para actividades de investigación, o tratamento da deducibilidad das cotas do IVE soportado en actividades de investigación, o seguimento da participación das universidades no programa de investigación e innovación da UE ?Horizonte 2020?, as actividades e retornos económicos nos seus spin-off ou a coordinación das convocatorias de axudas á investigación.\nPor parte da Secretaría de Estado de I+D+i, a comisión está composta pola secretaria de Estado de I+D+i, Carmen Vea; o secretario xeral de Ciencia e Innovación, Juan María Vázquez, e a directora xeral de Políticas de I+D+i, Clara Eugenia García.\nPor parte de CRUE Universidades Españolas integran a comisión o seu presidente e reitor da Universidade de Lleida, Roberto Fernández; o presidente da CRUE I+D+i e reitor da Universidade de Córdoba, José Carlos Gómez; o presidente da CRUE Xerencias e reitor da Universidade da Coruña, Xullo Albalde; o secretario executivo da CRUE I+D+i, José Manuel Pingarrón; o xerente da Universidade de Lleida, Josep María Sentides, e a vicerreitora de Investigación e Transferencia de Coñecemento da Universidade de Alacante, Amparo Navarro.\nA comisión conta tamén coa participación da Axencia Estatal de Investigación a través da súa directora, Mariña Villegas; a xefa de División de Coordinación, Avaliación e Seguimento Científico e Técnico, Vitoria Lei, e a xefa da subdivisión de Seguimento e Xustificación de Axudas, Carmen Penas.\nNext Post Next post: Ronaldo deberá elixir entre unha multa millonaria ou ir preso


O kaiak Tudense buscará en Sevilla recuperar o título nacional | Noticias Vigo\nO kaiak Tudense buscará en Sevilla recuperar o título nacional\nPublicado por Noticias Vigo o día 15/03/2019 na sección de Deportes,Piragüismo\nO Kaiak Tudense Axuda Páramos buscará a próxima fin de semana recuperar a hexemonía por equipos no piragüismo nacional. O Campionato de España que se disputará en Sevilla é a primeira gran cita da tempada. O ano pasado, os tudenses non puideron continuar co refacho de doce vitorias consecutivas, xa que cederon ante o empuxe e a fortaleza do Club Piragüismo Aranxuez. Co Náutico de Sevilla tamén como principal adversario, os tudenses terán que empregarse a fondo para conseguir o seu obxectivo.\nA competición, que se divide en dous partes, tamén supón o comezo dunha apertada axenda deportiva. Ademais do Campionato de España de Inverno, o Kaiak Tudense Axuda Páramos afrontará as dúas copas de España e o campionato de verán. Esas catro probas constitúen o programa para volver lograr a liga de Pista Hernando Quella. Ese é o outro desafío que se presenta como un obxectivo importante.\nO Kaiak Tudense Axuda Páramos presentará varias novidades en Sevilla, como José Manuel Sánchez, que formalizou a súa relación coa entidade tudense. Ao club tudense volve Óscar Graña, despois eses varios meses de ausencia. Albert Martí, Rubén Millán, Tania Fernández, Carla Pérez, Ana Varela, Diego Piña, Roi Rodríguez e Manuel Garrido forman parte dun ampla equipo que leva varios meses de intenso traballo.\nA planificación comezou no pasado mes de setembro e incluíu sesións de adestramento no río Miño, en Castrelo de Miño e tamén en Portugal. Varios padeeiros estiveron nunha concentración en México. Ademais dos campionatos e copas nacionais, algúns compoñentes do Kaiak Tudense afrontarán os controis selectivos para poder acudir ás regatas internacionais.


Redacción | Martes, 27 de Xuño de 2017, 10:45\nOs sindicatos do transporte manteñen a convocatoria de folga de autobuses este martes en Galicia. Desde primeiras horas da xornada, o paro é "xeneralizado", segundo indican desde CCOO. "A imaxe máis habitual, a das plataformas baleiras e vehículos estacionados", exemplifican.\nOs sindicatos de transporte destacan que o seguimento da folga volve ser "case total e absoluto" en Galicia, cun alto incumprimento dos servizos mínimos, fixados para o 40% das liñas regulares.\nEMPEORAMENTO DO CONFLITO\nOs sindicalistas chaman a atención sobre que as cousas continuarán así as próximas horas --a folga está convocada para os martes e mércores, de maneira indefinida-- e "a situación vaise a recrudecer" de non mover ficha a Consellería de Infraestruturas.\nUn departamento cuxa titular, Ethel Vázquez, mantén unha reunión de traballo esta xornada precisamente sobre o sistema de transporte escolar integrado co conselleiro de Fomento de Castela e León e outros cargos.\n"Os traballadores están concienciados de que esta é a vía e de que vai ir a máis", aseverou o representante de Comisións, quen indica que "se algún" autobús sae este martes das cocheiras e das estacións galegas "é por obrigación" imposta polas súas empresas.\nAs principais estacións están "todas paradas", apunta o portavoz da central nacionalista, que fala de "moi pouco movemento" fóra delas.\nAsí as cousas, os sindicatos UGT, CCOO e CIG xa están en conversacións para analizar "novas mobilizacións" a partir do xoves, no caso de que non haxa un cambio de postura da consellería, á que esixen unha mesa de negociación a tres xunto á patronal.\nTanto o portavoz de Comisións como a de UGT e o de CIG chaman a atención sobre unha nova xornada de folga "sen incidentes" e con normalidade en toda a comunidade.\nANUNCIO DAS FEDERACIÓNS\nPola súa banda, as tres federacións máis belixerantes co plan de reordenación da Xunta (Anetra, Fegabús e Transgacar, afectadas nun 90% polo documento) publican este martes un anuncio en prensa.\nNel, identifican "unha saída simple" para a folga, e replican á Xunta que "non houbo renuncia" dunhas 500 liñas, senón que estas "caducaron". "Nada para en agosto se a Xunta quere", afirman, antes de insistir en que o plan "provocará despedimentos e precarización", é "simplemente un recorte máis" da administración e "condena ao peche ás pequenas empresas de autobús do rural".\nEngaden que con el "o transporte escolar desaparece" e a Xunta "enfróntase a demandas masivas das compañías de transporte escolar". "Unha interminable sucesión de desatinos", resumo, antes de reiterar que "só con diálogo se pode avanzar".\nA folga terá continuidade mañá mércores, 28 de xuño, e repetirase os próximos martes e mércores se non chegasen a acordo as tres partes implicadas: Xunta, patronal e sindicatos.\nAsí as cousas, e pese ao chamamento realizado este luns pola conselleira de Infraestruturas, Ethel Vázquez, a desconvocar o paro, Galicia vivirá dúas novas xornadas de folga de autobuses, coas negociacións rotas entre Xunta e sector.


Areeiro lanza un novo aviso sobre a bolboreta do buxo - Comarcas na Rede\nHomeÉ NoticiaAreeiro lanza un novo aviso sobre a bolboreta do buxo\nO centro dependente da Deputación de Pontevedra recomenda revisar estas plantas e aplicar un tratamento se xa detectan as eirugas da bolboreta\nAlgunhas ramiñas presentan xa síntomas importantes // Foto: © Estación Fitopatolóxica do Areeiro / Deputación de Pontevedra. http://www.efa-dip.org\nNo caso da bolboreta do buxo (Cydalima perspectalis), Pérez indica que nalgunha das sebes da finca de Areeiro observouse que as eirugas estaban saíndo da hibernación e xa empezan a aparecer síntomas evidentes da súa alimentación.\nCydalima // Foto: © Estación Fitopatolóxica do Areeiro / Deputación de Pontevedra. http://www.efa-dip.org\nAínda que non é unha situación xeral e de feito algunhas sebes están vigorosas e con gromos perfectamente verdes, é conveniente que as persoas que teñan estes arbustos no seu xardín revisen moi atentamente as súas plantas e, se a situación é coincidente, retiren os gromos afectados e/ou apliquenun tratamento. A revisión debe incluír tamén a zona inferior das plantas porque nalgúns casos as eirugas se centran nesa zona. E os posibles tratamentos deben facerse como é habitual, a elevada presión e con minuciosidade.\nA EFA tamén verificou a maduración das primeiras oósporas de mildio en viñas da provincia, pero lembra que este fenómeno simplemente indica que o fungo está a iniciar a súa actividade, e que de momento non hai que realizar tratamentos.\nPontevedra, 18 de marzo de 2020


Apple lanza iOS 15.1 Beta 2 e máis Betas | Novidades do iPhone\nLuís Padilla | 28/09/2021 20:43 | iOS 15, Novas\nApple acaba de lanzar a súa nova batería Betas para iPhone, iPad, Apple TV e Apple Watch. iOS 15.1 Beta 2 xa está dispoñible para desenvolvedores e iPadOS 15.1 Beta 2, tvOS 15.1 Beta 2 e watchOS 8.1 Beta 2.\nCoa recente chegada do iPhone 13 e o lanzamento de iOS 15, Apple segue traballando na súa próxima actualización importante para todos os seus dispositivos e acaba de lanzar a segunda Beta para todos eles. iOs 15.1 xa ten a súa segunda versión beta, polo momento só dispoñible para desenvolvedores, pero pronto tamén para usuarios rexistrados na beta pública. Entre outras novidades, esta próxima actualización inclúe SharePlay, unha función que che permite "compartir" unha serie ou película con outras persoas que usan FaceTime.. Tamén trae a posibilidade de gardar o certificado COVID en Wallet, aínda que de momento só nos Estados Unidos (para España podes descargalo a través de este tutorial que publicamos hai unhas semanas).\nPero sen dúbida a melloría máis esperada por todos é a solución ao fallo que provocou que o iPhone non se puidese desbloquear usando Face ID cunha máscara activada mentres levaba o Apple Watch. Esta nova característica chegou hai uns meses para solucionar este molesto problema, e agora que xa nos acostumamos é un verdadeiro problema que o iPhone 13 non funcionase con este cómodo sistema. Con iOS 15.1 Beta 2 isto xa está resolto. Teremos que esperar a que se publique iOS 15.1 ou Apple lanzará antes unha actualización menor para solucionalo? Haberá que agardar.\nAdemais de iOS 15.1 Beta 2 e iPadOS 15.1 Beta 2, Apple tamén lanzou tvOS 15.1 Beta 2, que active a función SharePlay, do mesmo xeito que no iPhone e iPad. Con esta función, os usuarios poden facer chamadas FaceTime mentres ven unha película, unha serie ou escoitan música. A última Beta lanzada hoxe é para o Apple Watch, con watchOS 8.1 Beta 2. Polo momento non sabemos que novidades inclúe esta segunda Beta, pero informarémosche de inmediato.\nCamiño completo ao artigo: Novidades do iPhone » IOS » iOS 15 » Apple lanza iOS 15.1 Beta 2 e o resto de Betas para todos os seus dispositivos\nO investigador destaca o mal funcionamento de Apple Security Bounty


Cans premia a Miguel de Lira, Jorge Coira e Feliciano Bernárdez\nO actor leva o Premio Pedigree; e o Chimpín de Prata (Premio Pepe Puime) vai para Jorge Coira e Feliciano Bernárdez.\nMiguel de Lira, Jorge Coira e Feliciano Bernárdez\nRedacción 19:11 do 14 de marzo de 2017\nO Festival de Cans decidiu concederlle nesta edición o Premio Pedigree 2017, o seu máximo galardón honorífico, ao actor Miguel de Lira (Lira, 1964), un deses intérpretes que medraron á par que o fixo o audiovisual propio de Galiza. Fiel seguidor e difusor deste evento desde a primeira edición, Cans quere contribuír deste xeito a recoñecer o traballo dun actor que consideran "imprescindible" no panorama do audiovisual galego actual.\nAsí mesmo, a organización do festival decidiu outorgarlle os Chimpíns de Prata “Premio Pepe Puime”, que recoñecen cada ano o apoio que unha personalidade lle outorga ao festival e mais o labor dos veciños e veciñas de Cans, a Jorge Coira, director, guionista e montador que ten traballado no espallamento, difusión e fomento do Festival de Cans, e a Feliciano Bernárdez “Xano”, o chimpineiro máis veterano de todos os que levan a cabo esa tarefa no festival. Todos eles recollerán o seu premio na “Noite das Homenaxes” que se celebrará o 26 de maio no Torreiro de Cans. O acto rematará coa colocación de estrela de Miguel de Lira.\nMiguel de Lira é unha das caras máis recoñecidas do teatro e do audiovisual galego.\nMiguel de Lira é un deses intérpretes que medraron ao mesmo tempo que o foi facendo audiovisual galego. Cunha filmografía de máis de vinte filmes, Miguel de Lira é unha das caras máis recoñecidas do teatro e do audiovisual galego. O seu personaxe de Evaristo Currás na serie 'Mareas Vivas' ou o seu papel protagónico na serie da TVG 'Pepe o Inglés' convertérono nun actor icónico, e o seu labor como fundador de Chévere desde 1986 estivo recompensada co Premio Nacional de Teatro en 2015. O Festival de Cans non só premia a Miguel de Lira polo seu amplo currículo, traxectoria e versatilidade como actor, senón tamén polo seucompromiso coa sociedade, a cultura do país e o entorno que o rodea.\nJorge Coira (Rábade, 1971), director, guionista e montador, traballo polo que levou o Goya en 2016 co filme “El Desconocido”, é un profesional imprescindible no audiovisual galego e unha persoa que sempre estivo altamente vinculada ao Festival de Cans: desde as primeiras edicións, Coira ten participado como xurado e como colaborador en diferentes actividades. Por todo este compromiso co festival, a organización decidiu premialo este ano co “Chimpín de prata - Premio Pepe Puime”, galardón que se outorga ás persoas que traballan no impulso e fomento do Festival de Cans.\nAdemais, cada ano, o Festival de Cans concede tamén un Chimpín de Prata aos veciños e veciñas que participan activamente na súa celebración. Nesta edición, o Chimpín de Prata irá a parar ás mans de Feliciano Bernárdez “Xano”, o chimpineiro máis veterano do Festival de Cans con 77 anos. O chimpín de Xano ten levado a ducias de directores, directoras, actores, actrices e personalidades que visitan o festival. O premio a Xano quere ser tamén un recoñecemento ao patriarca dunha familia moi implicada co festival.\ncultura Festival de Cans jorge coira miguel-de-lira\nINTERNACIONAL | 19/09/20\nUn premio que promove a igualdade chamado Begoña Caamaño


Política de privacidade - Axudas COVID\nClúster TIC de Galicia\nHospital de Emprendedores da Deputación de Ourense\nSubvencións a PEMES afectadas polo COVID 19\nAutónomos acollidos ó cese de actividade polo COVID19\nLiña de axuda Re-acciona TIC\nLiñas de axuda de Gain\nPrograma Principia de GAIN\nCheques Dixitalización COVID-19 do IGAPE\nGalicia Exporta Dixital (2020.2)\nFormar e orientar o emprego con Red.es\nLiñas de axuda de Red.es\nA web estatal das axudas, becas, premios e subvencións.\nA app “Líneas de Ayuda”\nO certificado dixital\nAutofirma firmar documentos con certificado dixital\n3 aplicacións para copias de seguridade\n3 aplicacións para reunións e videoconferencias\nDatos identificativos do titular do sitio web\nDe conformidade co establecido no Regulamento (UE) 2016/679 do Parlamento Europeo e do Consello, de 27 de abril de 2016, relativo á protección das persoas físicas no que respecta ao tratamento de datos persoais e á libre circulación destes datos, e da Lei Orgánica 3/2018 de 5 de decembro de Protección de Datos Persoais e de garantía dos dereitos dixitais infórmase de que o Colexio Profesional de Enxeñaría en Informática de Galicia (CPEIG) corporación de Dereito Público creada pola Lei 10/2006, de 1 de decembro, de creación do Colexio Profesional de Enxeñaría en Informática de Galicia e que se regula polos estatutos aprobados polo decreto 100/2016, do 7 de xullo, é o titular da páxina Web cuxo dominio é www.cpeig.gal.\nDe conformidade co establecido na Lei 34/2002, de Servizos da Sociedade da Información e de Comercio Electrónico, infórmase que os seus datos fiscais son:\nRúa Fernando III O Santo 13-1ªA 15701, Santiago de Compostela\nTeléfono: 981 592 773 – Fax: 981 553 997\nQue datos recompilamos?\nOs datos que no seu caso sexan facilitados polos usuarios poderán ser tratados polo CPEIG en canto Responsable do tratamento, sendo en todo momento conservados e tratados en territorio Europeo.\nNos formularios de contacto existentes na web, onde se recollen datos de carácter persoal, o usuario que será responsable da veracidade dos datos por el proporcionados deberá consentir de maneira expresa e con carácter previo ao envío dos mesmos, a aceptación e coñecemento da política de privacidade.\nA negativa a proporcionar os datos cualificados como obrigatorios suporá a non prestación do servizo ou información solicitada. Así mesmo, poderán facilitarse datos de modo voluntario coa finalidade de prestar do mellor modo o servizo demandado ou a información solicitada.\nDe conformidade co artigo 13 do Regulamento Xeral de Protección de datos (Regulamento (UE) 2016/679 de 27 de abril de 2016 relativo á protección das persoas físicas no que respecta ao tratamento de datos persoais e á libre circulación destes datos) e da lei Orgánica 3/2018 de 5 de decembro de Protección de Datos Persoais e de garantía dos dereitos dixitais informámoslle que o CPEIG está comprometido coa protección da información que xestiona, e a tal fin pomos á súa disposición a información relativa ao tratamento de datos persoais que levamos a cabo.\nIdentidade e datos de contacto do Responsable do Tratamento\nIdentidade do Responsable: Colexio Profesional de Enxeñaría en Informática de Galicia (CPEIG).\nDomicilio: Rua Fernando III O Santo, num 13, 1ºA, 15701, Santiago.\nTeléfono de contacto: 981 592 773\nDirección electrónica: informacion@cpeig.gal\nPode contactar coa persoa que exerce as funcións de Delegado de Protección de Datos ao obxecto de realizar consultas sobre o tratamento, así como sobre o exercicio dos seus dereitos na dirección de correo electrónico dpd@cpeig.gal\nQue datos persoais tratamos e por que os tratamos\nNon imos elaborar perfís comerciais en base da información facilitada e en consecuencia tampouco tomaremos decisións automatizadas sobre Vostede en base dun perfil comercial.\nSe vostede se pon en contacto con nós a través dalgún dos formularios ou calquera outro medio de contacto, solicitaremoslle a información necesaria para poder pornos en contacto con vostede.\nCando os visitantes deixan comentarios na web, trátamos os datos que se mostran nos comentarios, e tamén a dirección IP do visitante e o axente de usuario do navegador para axudar na detección do spam.\nUnha cadea anónima creada a partires da dirección de correo electrónico (tamén chamado hash) pode ser usado polo servizo de Gravatar para saber se estás usando ese servido. A política de privacidade de Gravatar está dispoñible aquí: https://automattic.com/privacy/. Despois da aprobación do seu comentario, a súa imaxe de perfíl é visible ó público no contexto do seu comentario.\nSe vostede sube imaxes á web, debería evitar subir imaxes que conteñan informaión da localización embebida (EXIF GPS). Os visitantes da web poderían baixar esas imaxes e extraer calquera información da localización desas imaxes.\nO CPEIG trata os datos que nos facilitan as persoas interesadas co fin de xestionar distintas actividades derivadas de procedementos específicos. Desta maneira, utilízanse os seus datos para levar ao cabo algunhas das seguintes accións:\nA que destinatarios se cederán os seus datos?\nO CPEIG non cederá os datos que nos facilitou salvo obrigación legal.\nCal é a lexitimación coa que tratamos os seus datos?\nA lexitimidade do tratamento proporcionáa a necesidade do cumprimento das funcións públicas establecidas no artigo 5 da Lei 2/1974, de 13 de febreiro, sobre Colexios Profesionais, conforme establece o artigo 6.1.e) do Regulamento Xeral de Protección de Datos Persoais (RGPD).\nAsí mesmo, a lexitimidade do tratamento proporciónaa o seu consentimento, conforme establece o artigo 6.1.a) en relación co artigo 7 do Regulamento Xeral de Protección de Datos Persoais (*RGPD). Este consentimento pode ser revogado polo visitante en calquera momento.\nOs datos serán conservados durante o tempo imprescindible en función da finalidade para a que foron facilitados ou solicitados, sen prexuízo de, no seu caso, o exercicio do seu dereito de supresión.\nEn relación co tratamento necesario para o envío de información manteremos os seus datos no sistema en tanto non nos solicite a súa supresión e revogar o seu consentimento.\nPode exercer os dereitos establecidos no RGPD (dereito de acceso aos seus datos persoais, rectificación, portabilidade e supresión dos mesmos; dereito de oposición e á limitación do tratamento, así como o dereito a non ser obxecto dunha decisión baseada unicamente no tratamento automatizado) dirixíndose por escrito á Secretaría do CPEIG ben na dirección de correo electrónico secretaria@cpeig.gal ou ben na dirección postal do CPEIG.\nNo devandito escrito, asinado polo interesado, deberá identificarse a persoa titular dos datos persoais, incluíndo, no seu caso, a documentación necesaria para acreditar a dita identificación, así como comprobar a súa firma. O interesado pode tamén exercer o seu dereito a presentar unha reclamación ante a Axencia Española de Protección de Datos.\nAxudasCOVID usa cookies para proporcionar a mellor experiencia neste sitio web.\nPode atopar máis sobre que cookies se usan ou desactivalas en configuración.\nAs cookies estrictamente necesarias\nEste sitio web usa cookies para proporcionar a mellor experiencia de usuario posible. A información dunha cookie é almacenada no seu navegador e permite funcións tales como recoñecelo cando regresa a este website axudándonos a entender que seccións son máis interesantes.\nAs cookies estrictamente necesarias deberían estar permitidas para gardar as súas preferencias dos axustes das cookies.\nSe rexeita esta cookie, o sistema non será capaz de gardar as súas preferenicas. O que significará que cada vez que visite esta web deberá permitir ou rexeitar as cookies de novo.


Seis traballos acadan os IV Premios de Investigación, Transferencia e Divulgación Científica do Campus Auga | Universidade de Vigo\nSeis traballos acadan os IV Premios de Investigación, Transferencia e Divulgación Científica do Campus Auga\nOs galardóns son froito da colaboración entre a UVigo e Viaqua\nEstán realizados por persoal docente e investigador e alumnado da Universidade\nEstes galardóns pretenden estimular a promoción do Campus Auga\nOrlando García foi distinguido pola súa tese de doutoramento\nInvestigadores de Ephyslab (na imaxe) xunto a outros colaboradores acadaron tamén un accésit por un artigo sobre o sistema de alertas MIDAS\nOs premios distinguiron a publicación divulgativa Contaminación fluvial\nDUVI Ourense 07/03/2022\nSeis traballos realizados por persoal docente e investigador e alumnado da Universidade de Vigo son os gañadores dos IV Premios de Investigación, Transferencia e Divulgación Científica do Campus Auga, convocados anualmente pola Vicerreitoría do Campus de Ourense. Trátase dunha tese de doutoramento, dous traballos fin de grao, dous artigos de investigación e unha publicación divulgativa centrados nos recursos hídricos desde diferentes perspectivas. Os galardóns, que se entregarán nunha gala que está previsto que se celebre a principios do mes de abril, están dotados en total con 3600 euros por Viaqua no marco do convenio de colaboración existente entre esta empresa e a Universidade de Vigo.\nDun modelo hidráulico á contaminación fluvial\nO premio á mellor tese de doutoramento foi para Desenvolvemento e optimización do modelo hidráulico Iber+: aplicación a eventos de risco, realizada por Orlando García, investigador do Environmental Physics Laboratory (Ephyslab-CIM), da Universidade de Vigo, e dirixida por José Manuel Domínguez e Arno Formella. O seu traballo centrouse no ámbito da computación de alto rendemento, concretamente no programa Iber, referente internacional en modelaxe numérica de auga en dúas dimensións en cuxo desenvolvemento participa Ephyslab. O investigador aumentou a eficiencia computacional dos módulos hidrodinámico e de calidade de augas de Iber para mellorar a súa aplicación na análise e xestión de eventos de risco. Estas implementacións foron aplicadas no sistema Midas de alerta temperá de inundacións para o río Miño.\nNa modalidade de traballos fin de grao e mestrado, foi premiado o traballo fin de grao Aproveitamento xeotérmico para espazo termal de uso lúdico: Burga do Muíño, Ourense, realizado polo alumno da Facultade de Ciencias Rubén González e titorizado polos profesores José Ángel Cid e Pedro Araújo. Tamén se concedeu un accésit ao alumno do mesmo centro Mamadu Seideba polo seu traballo fin de grao Mellora do sistema de abastecemento de auga para consumo humano nunha poboación de Guinea Bissau, dirixido pola profesora Concepción Pérez Lamela.\nO galardón á mellor contribución científica contribución científica foi para o artigo Hydrometereological droughts in the Miño-Limia-Sil hydrographic demarcation (northwestern Iberian Peninsula): the role of atmospheric drivers, do que é autor Rogert Sorí e coautores Marta Vázquez, Milica Stojanovic, Raquel Olalla Nieto, Margarida Liberato e Luis Gimeno, membros do grupo Ephyslab. Publicado en Natural Hazards and Earth System Sciences, da European Geosciences Union, no traballo identificáronse as secas meteorolóxicas que afectaron á demarcación hidrográfica Miño–Limia–Sil durante o período 1980-2017, facendo fincapié na investigación da circulación atmosférica como impulsora de diferentes condicións de seca. Investigadores do mesmo grupo xunto a outros colaboradores acadaron tamén un accésit nesta categoría polo artigo publicado na revista Water MIDAS: A New Integrated Flood Early Warning System for the Miño River, do que é autor Diego Fernández e coautores Orlando García, José González Cao, Carlos de Gonzalo Aranoa, José Antonio Rodríguez, Carlos Guillermo Ruiz e Ramón Gómez Gesteira. Nel presentan o Miño Flood Alert System (Midas), sistema de alerta temperá de inundacións para a conca internacional Miño-Limia. Este sistema é froito do proxecto Risc Miño-Limia, financiado polo Programa de Cooperación Transfronteiriza Interreg V-A España-Portugal (Poctep) e liderado pola Confederación Hidrográfica Miño-Sil.\nPor último, os premios distinguiron a publicación divulgativa Contaminación fluvial, cuxo autor é o biólogo e profesor da UVigo Manuel Ángel Pombal e coautores os tamén biólogos Noé Ferreira e Alfredo López. Trátase dun caderno didáctico e monográfico editado pola asociación ANABAM no marco do proxecto Contaminantes Emerxentes nas Augas de Galicia-Norte de Portugal (Norwater).\nConsolidar o Campus Auga\nEstes galardóns, outorgados por unha comisión de valoración, pretenden estimular a promoción do Campus Auga, proxecto de especialización do campus de Ourense, distinguindo accións destacadas de persoal docente e investigador e alumnado da Universidade no ámbito da investigación, a transferencia e a divulgación que contribuían a situar e consolidar este campus como un referente internacional en temáticas relacionadas coa auga. Segundo a categoría, a contía do premio oscila entre os 500 e os 800 euros, suxeita ás retencións do IRPF que estableza a normativa vixente.\nO proxecto PolyDeep, Premio á Transferencia de Tecnoloxía en Galicia


CONÑECER O HOTEL COMERCIO PONTEVEDRA - HABITACIONS PARA DURMIR BEN NA CAPITAL DAS RIAS BAIXAS\nCoñeza a nosa cafetería\nNa nosa cafetería poderá pasar un rato tranquilo degustando un bo café e lendo a prensa nacional, disfutará duns magníficos e completos almorzos, e se o desexa dunga ampla variedade de pinchos e aperitivos cos que acompañar a nosa recoñecida carta de viños.\nDispomos de conexión a Internet, WIFI, de balde para os nosos clientes.\nHotel Comercio, no corazón das Rías Baixas\nO Hotel Comercio é o lugar ideal para aloxarse en Pontevedra, ben sexa con motivo dunha viaxe de negocios ou dunhas vacacions.\nSituado a 10 minutos de toda a zona de praias de Marín, Bueu e Portonovo, a menos de 15 minutos de Vigo e de Sanxenxo, a uns trinta de Santiago de Compostela, e en pleno centro de toda a zona das Rías Baixas. Dentro do casco urbán de Pontevedra, a situación do Hotel Comercio non podería ser máis céntrica. Se di que en Pontevedra non existen as distancias, en referencia a que é unha cidade que se pode atravesar cómodamente a pe en menos de media hora, pero de calqueira xeito, nunca ven mal aloxarse no mesmo centro da cidade, co Concello e a zona vella a menos de dous minutos camiñando, e con todos os monumentos, museos, institucións e lugares de diversión ou administracións da cidade a menos de 300 metros.\nConvidamolo a que nos escolla como o seu lugar de descanso preferido en Pontevedra, disfrute das nosas confortables habitacións, a nosa impecable atención ao cliente e os deliciosos pratos do noso restaurante, onde poderá disfrutar dos mellores produtos que tanto a terra como o mar galegos proporcionan á excelente cociña da nosa comunidade autónoma. Cada un dos detalles foi pensado para acadar que a súa satisfacción sexa total.\nc/Augusto González Besada, 5 - 986 85 12 17 - 36001 Pontevedra - info@hcomercio.com - Política de Privacidade - Mapa web - Dreitec


Teatro Colón: ata o 16 de xullo continúa o Ciclo Candilejas Don Bosco | El Boletín Coruñés\n← O Concello propón rebaixar o custe dos convenios de promoción turística con compañías aéreas\nAs primeiras pescudas sitúan en varios anos atrás os danos na inscrición de Giannini →\nTeatro Colón: ata o 16 de xullo continúa o Ciclo Candilejas Don Bosco\nO Ciclo de Teatro Afeccionado Candilejas Don Bosco continúa a súa programación que pechará o xoves 16 o grupo de teatro Tanxedoira coa obra ‘Usted puede ser un asesino’. Esta semana presentan os seus traballos o grupo de teatro do Liceo La Paz e o Grupo ES3HA2 de Melandrainas Teatro.\nO Teatro Colón segue a apostar polo teatro afeccionado apoiando aos grupos participantes no Certame de Teatro Afeccionado Candilejas Don Bosco que durante os seis primeiros mércores e xoves de xullo presentan os seus traballos no espazo herculino. Todas as funcións do ciclo son ás 20:30 horas, as entradas teñen un prezo de 3 € e poden adquirirse nos puntos habituais.\nO teatro afeccionado é parte fundamental do sector escénico e xoga un importante papel, non só na formación dos futuros profesionais, senón tamén na formación e creación do público. Durante esta semana e a que vén preséntanse no Teatro Colón as catro últimas propostas dentro do Ciclo de Teatro Afeccionado Candilejas Don Bosco. Este mércores 8 será a quenda do grupo do Liceo La Paz coa obra de Buero Vallejo ‘Historia de una escalera’, o xoves 9 o grupo ES3HA2 da Asociación Melandrainas presenta ‘La Caja de Música’. A mostra péchase a semana que vén coa actuación o mércores 15 do grupo de teatro Fas-que-Fas vinculado á Asociación Wenceslao Fernández Flórez que presenta ‘A Fábula’ e con ‘Usted puede ser un asesino’ do grupo de teatro Tanxedoira o xoves 16.\nAs entradas pódense adquirir a través da páxina web do teatro www.teatrocolon.es, enwww.ataquilla.com. No quiosco da Praza de Ourense, en horario de luns a venres de 9.30 a 13.00 e de 16.30 a 19.30 e tamén na Sede AFundación A Coruña, no Cantón Grande 21/23, de luns a sábado de 9.00 a 21.00 horas. Ademais no despacho de billetes do propio teatro o mesmo día do espectáculo de 12.00 a 14.00 e de 17.00 a peche. Fátima Rodríguez


COSTA ARTABRA: 50 KMS NON PERO, TEMOS UNHA ALTERNATIVA – Club de Montaña Ferrol\nCOSTA ARTABRA: 50 KMS NON PERO, TEMOS UNHA ALTERNATIVA\n7/6/2021 7/6/2021 presidentecmf\nTal como está a situación seguimos sin atrevernos a facer unha actividade de moita participación, como son os 50kms.\nO feito de xuntar xente en determinados puntos, de expoñer os voluntarios, de que te pechen o concello o día anterior. Pode que sexamos demasiado precavidos, hai moitos que nos animan a facelo, pero o que nos faltaba era que por unha mala sorte saíramos no telediario.\nA idea que temos por manter a data (sábado 12/06/2021) e o trasfondo da actividade, é facer o tramo ata a comida , San Xurxo.\nPropoñemos que se faga por libre cada un como queira por onde queira (a referencia é o tramo marcado, evidentemente).\nO noso compomiso, para facilitar a actividade, é poñer un bus ( mascarillas todo o mundo) en S. Xurxo, (saida as 9’00) para que a xente poda deixar ali os coches, traer a tod@s os que queiran ata a Malata (FIMO), e as 9’30 sair cara alo, pero sen organización algunha (nin coche escoba, nin avituallamentos, nin seguro, nin ningunha responsabilidade por parte do club).\nO monte non ten cancelas, así que a participación e aberta, para o bus hai que inscribirse, pois hai límite de plazas.\nFICHA PROPOSTA ACTIVIDADE 210612 31 kms costa artabra de ferrol\n← 5 DE XUÑO : DIA INTERNACIONAL DO MEDIO AMBIENTE\nXORNADA DE PORTAS ABERTAS NO ROCÓDROMO (30 XUÑO) →